Hera Björk Þórhallsdóttir

Hera Björk Þórhallsdóttir (f. 29. mars 1972) er íslensk söngkona. Hún ólst upp í Breiðholti og gekk í Ölduselsskóla og seinna í Fjölbrautaskólann í Breiðholti.

Hera Björk byrjaði ung að syngja og söng meðal annars inn á auglýsingar og barnaplötuna „Göngum við í kringum“ fyrir 12 ára aldur. Hún hóf söngnám í Söngskólanum í Reykjavík haustið 1989 og lærði söng hjá söngvurunum Rut Magnússon, Bergþóri Pálssyni, Elínu Ósk Óskarsdóttur, Ernu Guðmundsdóttur ofl. Hera Björk keppti í Hæfileikakeppni Suðurlands árið 1988 og hafnaði þar í fyrsta sæti með lagið „Perfect“ sem hljómsveitin Fairground Attraction gerði frægt á sínum tíma. Seinna keppti Hera Björk í Söngkeppni framhaldsskólanna fyrir hönd Fjölbrautarskólans í Breiðholti og lenti þar í öðru sæti með lagið „Án þín“.

Hera Björk hefur tekið þátt í uppfærslum á Rocky Horror Picture Show, Evitu, Litlu hryllingsbúðinni, og Kysstu mig Kata. Hún lék og söng einnig í sýningunni Sirkús Skara Skrípó í Loftkastalanum 1996-1997. Hera Björk hefur komið víða við í íslensku skemmtanalífi, var m.a. í hljómsveitunum Orgill, Sweetý og 17Vélar. Hún hefur sungið inn á fjölmargar plötur, bæði sóló sem og bakraddir. Hún gaf út sína fyrstu sólóplötu Ilmur af jólum árið 2000 og fékk hún góða dóma og viðtökur. Hera Björk stjórnaði sjónvarpsþættinum Stutt í Spunann á RÚV veturinn 1999-2000 ásamt leikaranum Hjálmari Hjálmarssyni. Hún kom einnig fram í Áramótaskaupinu 2005. 

Hera Björk hefur tekið tvisvar þátt í Söngvakeppni evrópskra sjónvarpsstöðva, árið  með lagið „Je ne sais quoi“ og árið  með lagið „Scared of Heights“.

Hera Björk bjó um tíma í Kaupmannahöfn og hefur starfað sem söngkona og söngkennari víða um Evrópu. Í dag starfar hún sem fasteignasali í Reykjavík.

Systir Heru er Þórdís Lóa Þórhallsdóttir borgarfulltrúi í Reykjavík en foreldrar þeirra eru Hjördís Geirsdóttir söngkona og Þórhallur Geirsson. 

 Útgefið efni 
 Hljómplötur 
 Ilmur af Jólum (2000)
 Hera Björk (2006)
 Je Ne Sais Quoi (2010)
 Ilmur af Jólum II (2013)

 Tilvísanir 

Flokkur:Þátttakendur í söngvakeppni evrópskra sjónvarpsstöðva
Flokkur:Íslenskar söngkonur